נבחרי הציבור שנזעקו השבוע ויצאו נגד השימוש הדורסני של הקואליציה בסעיף שמקצר את הפיליבסטר של האופוזיציה הם, בחלקם, אותם האנשים שעשו בו שימוש שובר שיאים כבר בסיבוב הקודם • נראה שהכנסת הנוכחית לא מצליחה להגיע להסכמות - מה שמוביל לרמיסת המנגנון הפרלמנטרי
שמעת השבוע (שוב) על "פיליבסטר" ו"סעיף 98"? על זה ש"הסכר נפרץ"? האמת שהוא נפרץ כבר בכנסת הקודמת, בין היתר על ידי מי שזועקים כעת נגד השימוש בסעיף הידוע לשמצה.  אבל קודם מה זה אומר? מנגנון הפיליבסטר מאפשר לאופוזיציה לנסות לעכב חקיקה, אולי אפילו לעצור אותה. אבל בתקנון הכנסת קיים סעיף (98) שמאפשר לממשלה, דרך הקואליציה, לרמוס את המנגנון הזה ולקבוע שהאופוזיציה תקבל רק שעות בודדות לדיון, במקום ימים או שבועות. מכיוון שאף אחד לא באמת מוכן לקיים שבועות של דיונים על הצעת חוק אחת, כמעט תמיד נמצאת פשרה שמאפשרת לאופוזיציה מצד אחד להביע מחאה קולנית דרך הגשת מאות הסתייגויות (במקום אלפים) – ומצד שני, בפועל הדיון מתקצר ליממה או שתיים במקום שבועות. אבל יש לזה מחיר (אם נניח בצד את מירור חייהם של עובדי הכנסת), והוא שיתוק פרלמנטרי. ולכן הקואליציה יכולה, אם היא צריכה, לכופף את המנגנון ולהפעיל את אותו סעיף שקובע "סדרי דיון מיוחדים" – כלומר אנחנו נחליט בשביל האופוזיציה כמה זמן יימשך הפיליבסטר. השימוש בסעיף הזה צריך להיות מוצדק. מעבר לכללי משחק הוגנים ומידתיים גם הייעוץ המשפטי של הכנסת צריך לסמן לקואליציה מתי זה ראוי ומתי לא. והשבוע היועצת המשפטית של הכנסת שגית אפיק הבהירה שהקואליציה – שהחליטה להמשיך בכל מקרה – מגזימה. והאירוע הזה עשוי להגיע גם לבג"ץ.  האם פיליבסטר הוא שישלח את מדינת ישראל לבחירות רביעיות?הפעם ב #בכנסת_בגובה_העיניים –מזה פיליבסטר? ומי שיאן הפיליבסטר של ישראל?צפו: pic.twitter.com/fIDWOw4cJk וכאן המקום להבהיר את העובדות: הממשלה הקודמת ניצלה את הסעיף הזה באופן נרחב במיוחד. לפי מחקר של מרכז המחקר והמידע של הכנסת, השימוש שעשתה הקואליציה בסעיף הזה בכנסת ה-23 (הכנסת הקודמת) הוא חסר תקדים. למעשה, חצי מהפעמים שבהן הופעל הסעיף מאז 1968 היו בכנסת ה-23. ונראה שהכנסת ה-24 בדרך לעקוף אותה.  עד הכנסת האחרונה זה קרה לרוב במקרים חריגים במיוחד. למשל כשהאופוזיציה עיכבה את העברת התקציב בניסיון להפיל את הממשלה או בנושאים מעוררי מחלוקת כמו יישום הסכמי אוסלו או החוק להסדרת ההתיישבות ביו"ש (חוק ההסדרה).  צריך לזכור: שתי האופציות פוגעות בפועל בנו האזרחים, גם רמיסת האופוזיציה וגם שיתוק הכנסת. בדרך כלל תרבות פוליטית שיכולה להביא להסכמות ברוב המקרים פותרת את זה ומאפשרת לח"כים לעבוד למען הציבור. אבל נראה שאנחנו בסחרור שלא נותן לזה מקום.  